**DôvodovÁ sprÁva**

**A. Všeobecná časť**

 Zákon č. 391/2020 Z. z. o teste proporcionality v oblasti regulácie povolaní (ďalej len „zákon“) transponoval smernicu Európskeho parlamentu a Rady (EÚ) 2018/958 z 28. júna 2018 o teste proporcionality pred prijatím novej regulácie povolaní (Ú. v. EÚ L 173, 9. 7. 2018) (ďalej len „smernica (EÚ) 2018/958“). Zákonom sa všeobecne upravujú jednotlivé kritériá, podľa ktorých sa majú posudzovať budúce nové regulácie povolaní, ako aj pripravované zmeny v rozsahu a obsahu regulácie doteraz regulovaných povolaní.

Návrh zákona reaguje na odôvodnené stanovisko Európskej komisie proti Slovenskej republike C(2023) 6216 z 18. októbra 2023, týkajúce sa konania o porušení zmlúv vedeného podľa čl. 258 Zmluvy o fungovaní Európskej únie pod číslom 2021/2204 tak, aby boli zabezpečené požiadavky vyplývajúce zo smernice (EÚ) 2018/958.

Cieľom je najmä

* aby sa vnútroštátne transpozičné opatrenia vzťahovali na všetky druhy ustanovení, ktorými sa obmedzuje prístup k regulovaným povolaniam alebo ich vykonávanie,
* aby v rámci vyhodnocovania pripomienok zaslaných k vyplneniu testu proporcionality v prípade návrhu regulácie povolania vnútornom predpise profesijnej komory, subjekt, ktorý navrhne reguláciu povolania, bol viazaný pripomienkami orgánu, v ktorého pôsobnosti je príslušné regulované povolanie,
* spresnenie formulácií vo vzťahu k získaniu odbornej kvalifikácie prostredníctvom alternatívnych spôsobov, automatickej registrácii alebo k forme členstva v prípadoch dočasného poskytovania služieb.

 Materiál nepredpokladá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, na informatizáciu spoločnosti ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a s právom Európskej únie.